DÔVODOVÁ SPRÁVA

A. Všeobecná časť

Návrh vyhlášky Úradu pre reguláciu elektronických komunikácií a poštových služieb (ďalej len „úrad“) .../2026, ktorou sa mení a dopĺňa vyhláška Úradu pre reguláciu elektronických komunikácií a poštových služieb č. 283/2022 Z. z. o podrobnostiach o vybraných rádiových zariadeniach, o zriaďovaní skúšobnej komisie, o prílohách k žiadosti o vydanie osvedčenia, o obsahu, rozsahu a priebehu skúšky osobitnej odbornej spôsobilosti a o osvedčeniach osobitnej odbornej spôsobilosti (ďalej len „návrh vyhlášky“) sa predkladá podľa § 52 ods. 7 zákona č. 452/2021 Z. z. o elektronických komunikáciách (ďalej len „zákon o elektronických komunikáciách“).
Návrhom vyhlášky sa upravujú pravidlá pre žiadosti a výkon skúšok osobitnej odbornej spôsobilosti. Predloženým návrhom vyhlášky sa okrem iných úprav zosúlaďuje obsah príloh pre skúšku podľa § 3 ods. 1 písm. l), kde prílohou pre vykonanie predmetnej skúšky je aj potvrdenie o absolvovaní praktického výcviku podľa § 52a ods. 12 zákona o elektronických komunikáciách 
Návrh vyhlášky taktiež upravuje postup výkonu skúšky, ktoré vyplynuli z aplikačnej praxe. V tejto súvislosti sa upravuje proces výkonu, ktorý sa podľa návrhu skladá z písomného testu a ústnej odpovede. K uvedenej systematike sa primerane prispôsobujú aj činnosti skúšajúcich ako aj celkovo skúšobnej komisie. Taktiež sa upravuje zloženie skúšobnej komisie, ktorej členom môže po novom byť aj tajomník komisie. Z aplikačnej praxe taktiež vyplynulo, že pre odstránenie výkladových nejasností sa precizujú ustanovenia týkajúce sa opravnej a opakovanej skúšky a zavádza sa nový inštitút vyrovnávacej skúšky. Taktiež sa precizuje časový rozsah tak písomného testu ako aj ústnej odpovede. Návrhom vyhlášky sa s ohľadom na vyššie uvedené návrhy upravuje aj obsah zápisnice a to tak, aby odrážal upravenú systematiku skúšky.

Predkladaný návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh vyhlášky nepredpokladá vplyv na rozpočty obcí a vyšších územných celkov, nakoľko nezakladá žiadne nové kompetencie pre obce a vyššie územné celky.

Návrh vyhlášky nepredpokladá vplyv na rozpočet verejnej správy ani na podnikateľské prostredie, nemá vplyv na životné prostredie, služby verejnej správy pre občana, sociálne vplyvy ani vplyvy na informatizáciu spoločnosti. Návrh vyhlášky nemá vplyv na manželstvo, rodičovstvo a rodinu.

Návrh vyhlášky nie je predmetom vnútrokomunitárneho pripomienkového konania.

Vzhľadom na doložku zlučiteľnosti návrhu zákona s právom Európskej únie, vypracovanie tabuľky a aproximačnej prílohy je bezpredmetné. 

B. Osobitná časť

K Čl. I bod 1 - § 1 ods. 2 písm. d)

Predmetná úprava precizuje pôvodné znenie, pričom reaguje na konštrukčné usporiadanie rádiostanice, kde niektoré rádiostanice disponujú integrovaným reproduktorom, pričom v prípade ak rádiostanica integrovaným reproduktorom nedisponuje, musia byť použité externé slúchadlá. Navrhovaná úprava umožňuje použitie rádiostanice v oboch prípadoch. 

K Čl. I bod 2 - § 2 ods. 1

Navrhovaná úprava reaguje na skutočnosť, že sa zavádza písomný test a následná ústna časť skúšky sa vykoná iba z jedného predmetu a to rádiokomunikačnej prevádzky. 

K Čl. I bod 3 - § 2 ods. 1

Upravuje sa možnosť tajomníka komisie byť aj členom danej komisie. 

K Čl. I bod 4 - § 2 ods. 2

Legislatívno-technická úprava. Pre navrhovanú úpravu § 2 ods. 1 vypadla legislatívna skratka (ďalej len „predmet“), ktorá sa následne zavádza v navrhovanom ustanovení. 

K Čl. I bod 5 - § 2 ods. 3
 
Na základe návrhu ustanovenia § 5 ods. 9, ktorým sa zavádza nový inštitút vyrovnávacej skúšky, je potrebné túto skúšku zahrnúť aj v ustanovení § 2 ods. 3. 

K Čl. I bod 6 - § 4 ods. 2

Predmetnou úpravou sa zosúlaďujú s ustanovením § 52a ods. 12 zákona č. 452/2021 Z. z. prílohy potrebné pre vykonanie skúšky podľa § 3 ods. 1 písm. l) a to tým, že sa okrem doterajších príloh požaduje aj potvrdenie o absolvovaní praktického výcviku podľa vyššie uvedeného paragrafu zákona.

K Čl. I bod 7 - § 4 ods. 3
 
Navrhovanou úpravou sa precizuje existujúce ustanovenie, v ktorom absentovala úprava pre opakovanú skúšku ku ktorej je takisto potrebné doložiť potvrdenie o zaplatení správneho poplatku. 

K Čl. I bod 8 - § 4 ods. 4

Navrhovaná úprava vylučuje vykonanie vyrovnávacej skúšky pre držiteľa osvedčenia podľa § 3 ods. 1 písm. j) ako aj možnosť vyrovnávacou skúškou získať osvedčenia podľa § 3 ods. 1 písm. j). Predmetná úprava reaguje na skutočnosť, že obsah skúšky podľa § 3 ods. 1 písm. j) v predmetoch elektrotechnika, rádiotechnika a rádiokomunikačné predpisy sú rozdielne, čo odôvodňuje v ustanovených prípadoch potrebu vykonania úplnej skúšky. 

K Čl. I bod 9 - § 5 ods. 2

Upravuje sa výnimka z rozsahu vyrovnávacej skúšky, ktorá podľa navrhovaného ustanovenia § 5 ods. 9 pozostáva iba z predmetu rádiokomunikačná prevádzka. 

K Čl. I bod 10 - § 5 ods. 4

 Vkladá sa nový odsek, ktorým sa upravujú náležitostí skúšky pre získanie osvedčenia podľa § 3 ods. 1 písm. c). 

K Čl. I bod 11 - § 5 ods. 6

Vkladá sa nový odsek, ktorým sa upravujú náležitostí skúšok pre získanie osvedčení podľa § 3 ods. 1 písm. g) a h). 

K Čl. I bod 12 - § 5 ods. 8

Navrhované znenie je legislatívno-technickou úpravou, nakoľko predmetná skúška z telegrafie sa viaže k osvedčeniu operátora amatérskych staníc a nie k osvedčeniu pozemného rádiotelegrafistu.

K Čl. I bod 13 - § 5 ods. 9

Navrhované ustanovenie reflektuje poznatky aplikačnej praxe, v rámci ktorej sa dospelo k možnosti zvýšenia efektivity výkonu skúšok a to tým, že sa skombinuje písomný test s ústnou odpoveďou. Rozsah a obsah skúšok zostáva vo drvivej väčšine zachovaný, upravuje sa len spôsob realizácie skúšky. Taktiež sa precizuje teoretická časť skúšky s ohľadom na jej obsah. 

K Čl. I bod 14 - § 6 ods. 1

Na základe poznatkov z aplikačnej praxe sa pristúpilo k navrhovanej úprave, s účelom zabezpečiť nerušený priebeh skúšky. 

K Čl. I bod 15 - § 6 ods. 3

Precizuje sa procesné ustanovenie týkajúce sa práva každého z členov komisie, ktorý môže položiť jednu, alebo viacero otázok žiadateľovi počas ústnej skúšky. V predošlej úprave každý z členov musel položiť 5 otázok, čo viedlo k zbytočnej tvorbe otázok v oblastiach, ktoré žiadateľ preukázateľne ovládal. Predmetné ustanovenie poskytuje skúšajúcim vyššiu flexibilitu.

K Čl. I bod 16 - § 6 ods. 4

Precizuje sa ustanovenie týkajúce sa priebehu skúšky, a to tým, že sa presne stanovuje maximálny limit trvania skúšky. V aplikačnej praxi tento limit, ktorý má žiadateľ na splnenie skúšky vyvolával nejasnosti, preto sa predkladateľ rozhodol zaviesť 60 minút pre písomný test a 30 minúť pre ústnu odpoveď. 

K Čl. I bod 17 - § 6 ods. 7

S ohľadom na skutočnosť, že ústna skúška spočíva výhradne z predmetu podľa § 5 ods. 2 písm. b) navrhuje sa úprava kde každý z členov komisie môže ústne vyskúšať žiadateľa, pričom jeho výsledky vyhodnotí komisia ako celok. 

K Čl. I bod 18 - § 6 ods. 8

Legislatívno-technická úprava. Predkladateľ s dôvodu systematiky právneho predpisu premiestnil predmetné ustanovenie z § 7, ktorý sa zaoberal hodnotením skúšky, do § 6, ktorý upravuje jej priebeh. Predmetná úprava sa netýka hodnotenia ale procesného priebehu skúšky. 

K Čl. I bod 19 - § 6 ods. 9

V rámci už existujúceho ustanovenia sa dopĺňa príloha zápisnice o vykonaní skúšky, ktorú s ohľadom na navrhovanú úpravu písomnej časti skúšky bude tvoriť písomný test každého žiadateľa ktorý daný ten absolvuje. V prípade že žiadateľ test neabsolvuje z dôvodu, že sa v určenom termíne na skúšku nedostaví a neospravedlní sa, písomný test neabsolvuje a preto nemôže byť jeho písomný test ani prílohou zápisnice. 


K Čl. I bod 20- § 7

S ohľadom na systematiku teoretickej časti skúšky, ktorá po novom obsahuje okrem ústnej skúšky aj písomný test, primerane sa upravuje aj hodnotenie. V danom prípade sa precizuje ustanovenie tým, že sa explicitne uvádza že žiadateľ prospel v rámci písomného testu ak správne zodpovedal 90% z každého predmetu osobitne. Taktiež sa upravuje postup, že ak žiadateľ neprospel v písomnom teste, ústnu odpoveď už neabsolvuje. Taktiež sa ustanovuje, že pre opravnú, opakovanú a vyrovnávaciu skúšku sa primerane použijú náležitosti pre hodnotenie prospel ako aj neprospel a to s ohľadom na rozsah a obsah konkrétnej skúšky. Precizuje sa ustanovenie týkajúce sa ospravedlnenia zo skúšky, kedy je žiadateľ povinný sa vopred ospravedlniť zo skúšky, teda pred konaním skúšky. 

K Čl. I bod 21 - § 8 písm. c) a d)

Navrhovateľ s ohľadom na procesné úpravy skúšky primerane upravil aj náležitosti zápisnice o skúške tak, aby zaznamenávali tak priebeh písomnej časti skúšky ako aj ústnej časti skúšky. 

K Čl. I bod 22 - § 9a

Navrhovateľ prostredníctvom prechodného ustanovenia upravuje posudzovanie žiadostí o vykonanie predmetnej skúšky, ktoré boli podané pred účinnosťou tejto vyhlášky. Žiadosti prijaté úradom pred účinnosťou tejto vyhlášky sa budú posudzovať podľa úprav platných pred účinnosťou tejto vyhlášky. 

K Čl. I bod 23 – príloha časť J. Osvedčenie operátora amatérskych staníc Trieda N a Trieda E bod 5.

Navrhovateľ reaguje doplnením predmetného znenia prílohy na skutočnosť, že v rámci predmetného Osvedčenia operátora amatérskych staníc v Triede N  a Triede E vykonáva praktickú skúšku z telegrafnej abecedy iba žiadateľ, ktorý o praktickú časť skúšky v rámci žiadosti požiadal. 


K čl. II 

Navrhuje sa účinnosť vyhlášky  dňa 1. januára 2027 z dôvodu zabezpečenia efektívneho výkonu skúšok osobitnej odbornej spôsobilosti s ohľadom na požadovanú kvalitu vedomostí žiadateľov o osvedčenia. 



